

**BUDAPEST FŐVÁROS II. KERÜLETI ÖNKORMÁNYZAT**

**GAZDASÁGI PROGRAMJA**

**2014-2019.**

**BEVEZETÉS**

Magyarország helyi önkormányzatairól szóló 2011. évi CLXXXIX. törvény előírása szerint a helyi önkormányzatnak el kell készítenie és a képviselőtestület elé kell terjesztenie gazdasági programját.

A gazdasági program „meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.”

A gazdasági program készítésének célja, hogy a kerület társadalmi és gazdasági körülményeit, lehetőségeit, valamint a lakossági igényeket figyelembe véve – tekintettel a korábbi szakmai koncepciókban, programokban foglaltakra is - reális helyzetképet adjon és megfogalmazza a legfontosabb célkitűzéseket, a követendő fő irányokat, és a megvalósítás alapelveit

A gazdasági program kiindulási alapot képez az éves költségvetési javaslatok elkészítésénél is.

A dokumentum egyes fejezetei bemutatják az önkormányzat bevételi forrásait, vagyongazdálkodási és adópolitikai alapelveit szakterületenként a működés feltételrendszerét, a kötelezően ellátandó és önként vállalt feladatokból adódó elkötelezettségeket és teendőket, a közelmúltban megvalósult és folyó fejlesztéseket, valamint a fejlesztési elképzeléseket.

**TARTALOMJEGYZÉK**

1. VAGYON, BEVÉTEL, ADÓPOLITIKA
2. OKTATÁS-NEVELÉS
3. KÖZMŰVELŐDÉS ÉS SPORT
4. EGÉSZSÉGÜGY
5. SZOCIÁLIS ELLÁTÁS
6. TELEPÜLÉSÜZEMELTETÉS
7. ÖSSZEGZÉS
8. **AZ ÖNKORMÁNYZAT VAGYONA, BEVÉTELEK, ADÓPOLITIKA**

A Budapest Főváros II. Kerületi Önkormányzat az elmúlt évek során, kiegyensúlyozott gazdálkodást folytatott, amely megteremtette a biztonságos működés és a fokozatos fejlődés feltételeit.

Az éves költségvetés elkészítése során mindig fontos szempont volt a gazdasági egyensúly és a pénzügyi stabilitás megőrzése külső forrás bevonása nélkül. A szolgáltatások magas színvonalon való megtartása, további bővítése, valamint az elmúlt évek fejlesztési eredményeinek megőrzése, fenntartása szintén alapvető követelmény volt, ugyanúgy, mint az önkormányzati beruházások folytatása – lehetőség szerint pályázati források bevonásával.

A Magyarország helyi önkormányzatairól szóló 2011. évi CLXXXIX. törvény szerint,

az önkormányzat vagyona a tulajdonából és az önkormányzatot megillető vagyoni értékű jogokból áll, saját bevételét pedig a helyi adók; a saját tevékenységből, vállalkozásból és az önkormányzati vagyon hasznosításából származó bevétel, nyereség, osztalék, kamat és bérleti díj; az átvett pénzeszközök; törvény alapján az önkormányzatot megillető illeték, bírság, díj; valamint az önkormányzat és intézményei egyéb sajátos bevételei képezik.

Az Önkormányzat vagyona

Budapest Főváros II. Kerületi Önkormányzat Képviselő-testületének 34/2004.(X.13.) önkormányzati rendelete az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről című jogszabály (vagyonrendelet) 1. és 2. §-a határozza meg az önkormányzati vagyon elemeit, melyek az ingatlanok, az ingóságok, a vagyoni értékű jogok és a tagsági jogot megtestesítő értékpapírok.

Az Önkormányzat tulajdona a nemzeti vagyon része, amely törzsvagyonból és üzleti vagyonból áll. A törzsvagyon tárgyai forgalomképtelenek vagy korlátozottan forgalomképesek.

A nemzetgazdasági szempontból kiemelt jelentőségű vagyonelemeket a vagyonrendelet 1. számú melléklete tartalmazza. A vagyonrendelet 2. melléklete a forgalomképtelen, 3. melléklete pedig a korlátozottan forgalomképes vagyonelemeket. foglalja magába.

A törzsvagyonba nem tartozó vagyontárgyak forgalomképesek.

A II. Kerületi Önkormányzat ingatlanvagyona 557 bérlakást, 656 nem lakás céljára szolgáló helyiséget, önálló helyrajzi számú forgalomképes telkeket, valamint a kerületi tulajdonban lévő közterületeket és közparkokat foglalja magába.

A lakásgazdálkodás célja olyan mennyiségű és minőségű lakásállomány fenntartása, amely képes maradéktalanul ellátni a kötelező feladatokat, illetve gazdaságosan fenntartható. A lakáskoncepció prioritását így a lakásállomány racionalizálása, valamint a funkció szerinti hasznosítás képezik.

Az önkormányzat tulajdonában álló helyiségvagyon jelentős része bérlet útján hasznosul, amely a költségvetés egyik jelentős bevételi forrása. A helyiségek egy részét (82 helyiség) a Polgármesteri Hivatal, annak szervezeti egysége, az Önkormányzat valamely intézménye, vagy közfeladatot ellátó szerv használja az Önkormányzat jogszabályban meghatározott feladatainak ellátása érdekében. A bérlet útján nem hasznosítható helyiségek jellemzően alagsori és pincehelyiségek, illetve légoltalmi célú ingatlanrészek.

Az önkormányzat jelentős telekvagyona a – jellegüknél fogva forgalomképtelen – közterületeket és közparkokat is magában foglalja. A telekvagyon értékesítése jellemzően a felhalmozási kiadások fedezetéül szolgál. Az ingatlanpiaci forgalom elmúlt években tapasztalt lassulása okán az önkormányzati tulajdonú telkek száma csak kismértékben fogyatkozott. A telekvagyon bizonyos, kiemelt jelentőségű ingatlan-együttesei jogi jellegük, vagy az önkormányzati feladatellátáshoz kapcsolódó fejlesztési célok miatt nem kerülhetnek értékesítésére.

A műemléki védettség, illetve helyi védettség alatt álló ingatlanok esetében a műemléki védettség nem jelent forgalomképtelenséget, azonban az önkormányzat tulajdonában álló műemlékek értékesítése alapos megfontolást igényel. A számos esetben rossz állapotú műemlék-ingatlanok esetében a rehabilitáció terheit a leendő tulajdonosok a legtöbb esetben nem tudják finanszírozni, ugyanakkor a műemléki státusz az építéshatósági munkákat az Építésügyi és Örökségvédelmi Hivatal hatáskörébe utalja.

A forgalomképtelennek nyilvánított ingatlanok a képviselőtestület határozata alapján nem elidegeníthetőek, jelzáloggal nem terhelhetőek, vállalkozásba nem apportálhatóak, valamint nem szolgálhatnak követelések biztosítékaként, illetve tartozás fedezeteként, ugyanakkor ezen ingatlanok - rehabilitáció, funkcióbővítést által - a városfejlesztési célok szolgálatába állíthatók. A jogi szempontból forgalomképes, azonban a valóságban nem értékesíthető ingatlanok vagy közművesítés hiányában nem beépíthető telkek esetében a forgalomképesség feltételeinek megteremtése a cél.

Az önkormányzat tulajdonában lévő ingatlanvagyon értékesítése jelentős forrást képezhet a közösségi célú területfejlesztés számára, azonban ez nem élvezhet prioritást, hiszen az önkormányzati vagyon felélése hosszú távon akár feladatellátást veszélyeztető helyzetet is teremthet. Ezért az önkormányzati ingatlanok jövedelmező hasznosítását (értéknövelő beruházás, rehabilitáció, bővítés, stb.) preferálja az önkormányzat vagyongazdálkodási politikája, a városfejlesztési célokkal, fejlesztésekkel összhangban.

Kiemelt feladat továbbá az önkormányzati ingatlanvagyon-nyilvántartási rendszer folyamatos aktualizálása, valamint a tulajdonviszony vagy telekhatár tekintetében „problémás” ingatlanok helyzetének tisztázása is.

Bevételek

Az önkormányzat költségvetésének készítésekor a bevételek tervezése a központi költségvetésből származó bevételek, az előző évi teljesítések és a korábbi években meghozott döntések hatásainak figyelembevételével történik.

Az önkormányzat működési, felhalmozási és finanszírozási jogcímen kezeli bevételeit.

Működési bevételek:

* Működési célú támogatások államháztartáson belülről
* Közhatalmi bevételek
* Működési bevételek
* Működési célú átvett pénzeszközök

Az Önkormányzat működési bevételeinek 2013-2014. évre vonatkozó jogcímek szerinti bontását és megoszlását az alábbi táblázat mutatja:

|  |  |  |
| --- | --- | --- |
| **Jogcím** | **2013. év** | **2014. év** |
| **Teljesítés** (eFt) | **Megoszlás** (%) | **Teljesítés** (eFt) | **Megoszlás** (%) |
| Támogatásértékű működési bevételek | 3 364 170  | 24,93% |  3 719 476 | 26,53%  |
| Közhatalmi bevételek | 7 592 162  | 56,26% |  7 772 736 | 55,43%  |
| Ebből: - *Átengedett közhatalmi bevételek (gépjármű adó)* | *301 803* |  | *291 331* |   |
| *- Helyi adók* *helyi adóhatóság által beszedett adók* *a Fővárosi Önkormányzat által beszedett adó* | *2 015 863**4 875 156* |   | *2 009 504* *5 045 809* |   |
| *- Talajterhelési díj* | *4 470* |   | *2 190* |   |
| *- Helyi adókhoz kapcsolódó bírságok, pótlékok* | *25 427* |   | *17 100* |   |
| Intézményi működési bevételek | *2* 534 208  | 18,78% | 2 527 324  | 18,02%  |
| Működési célú pénzeszközátvételek | 4 401  | 0,03% | 2 956  | 0,02%  |
| ***Működési bevételek összesen:*** | 13 494 941  | **100,00%** | 14 022 492  | **100,00%**  |

A táblázat adatai azt mutatják, hogy az Önkormányzat bevételeinek jelentős része az elmúlt két évben közhatalmi bevételekből származott.

Az adatokat vizsgálva látható, hogy a jogcímek közötti arányokban lényeges elmozdulással nem számolhatunk, habár a támogatásértékű működési bevételek alakulására csekély ráhatása van Önkormányzatunknak.

Az intézményi működési bevételek esetében fontos szempont, hogy az Önkormányzat intézményei a lehető leghatékonyabban hasznosítsák a szabad kapacitásokat.

A működési célú pénzeszközátvételek aránya csekély mértékű. Fontos lenne, hogy minél több forrás segítse az Önkormányzat kötelező feladatainak ellátását.

Működési célú támogatások államháztartáson belülről

Magyarország Alaptörvényének 36. cikk (1) bekezdése alapján Az Országgyűlés minden évre vonatkozóan törvényt alkot a központi költségvetésről és a központi költségvetés végrehajtásáról, amely részletezi a helyi önkormányzatok általános működésének és ágazati feladatainak támogatását, meghatározza a támogatások mértékét.

A működési célú támogatások államháztartáson belül az alábbiak szerint csoportosíthatók:

* Önkormányzat működési támogatása
1. általános működéshez és ágazati feladatokhoz kapcsolódó, feladatmutatók alapján járó támogatás
2. ágazati feladatokhoz kapcsolódó, kötött felhasználású támogatás
* Egyéb működési támogatások Áht-n belülről

2013. január 1-jétől rendszerszintű átalakítások történtek az önkormányzatok költségvetési gazdálkodásában, amelyből a legjelentősebb változások az alábbiakban foglalhatók össze:

* Megkezdte munkáját a Kormányhivatal Járási Hivatala, amelynek kezdeti személyi és tárgyi feltételeit az önkormányzat biztosította.
* A közoktatási intézmények közül az iskolák fenntartása átkerült a Klebelsberg Intézményfenntartó Központhoz, míg a működtetés feladatai az önkormányzatnál maradtak. Ennek fedezetét az étkeztetés kivételével saját bevételeink terhére kell biztosítani.
* A feladatok átszervezéséhez kapcsolódóan jelentősen megváltozott az önkormányzatok állami finanszírozásának rendszere.

2013. januárjától a feladatváltozások és a finanszírozási rendszer átalakulása az önkormányzat működési költségvetési egyenlegét 1 136 654 eFt-tal javította.

Az önkormányzati rendszert érintő feladatváltozások és az új finanszírozási rendszer hatásait az alábbi táblázatok mutatják be:

|  |  |
| --- | --- |
| **Megnevezés** | **Központi források változása** |
| Központi költségvetésből származó működési támogatások  | -1 343 610 eFt |
| Átengedett központi adók | -733 850 eFt |
| Iparűzési adó | -284 958 eFt |
| **Összesen:** | **-2 362 418 eFt** |
| **Megnevezés** | **Kiadások változása** |
| KLIK-hez átkerült közalkalmazottak személyi juttatása és járulék terhei | -3 222 097 eFt |
| Szakmai kiadások | -53 799 eFt |
| Járási Hivatalba átkerült köztisztviselők személyi juttatása és járulék terhei | -223 176 eFt |
| **Összesen:** | **-3 499 072 eFt** |

Közhatalmi bevételek

A közhatalmi bevételek adókból, illetékekből, járulékokból, hozzájárulásokból, bírságokból, díjakból és más fizetési kötelezettségekből származnak.

A helyi adóbevételek két csoportra bonthatók:

* helyi adóhatóság által, helyi rendelkezés alapján beszedett adók, valamint
* a Fővárosi Önkormányzat által, fővárosi rendelet alapján beszedett iparűzési adó.

Az iparűzési adó megosztását a Fővárosi Önkormányzat és a kerületi önkormányzatok között jogszabály rögzíti.

Az alábbi táblázat A II. kerületi adóhatóság által kivetett adók bevételeinek alakulását mutatja be 2011-2014. év közötti időszakban.

|  |  |  |  |  |
| --- | --- | --- | --- | --- |
| **Adónem** | **2011. év** | **2012. év** | **2013. év** | **2014. év** |
| tervezett (eFt) | tényleges(eFt) | tervezett (eFt) | tényleges(eFt) | tervezett (eFt) | tényleges(eFt) | tervezett (eFt) | tényleges(eFt) |
| Építmény | 970 000 | 1 021 710 | 1 320 000 | 1 342 122 | 1 350 000 | 1 382 185 | 1 350 000 | 1 391 513 |
| Magánszemélyek kommunális adója | 185 000 | 188 987 | 360 000 | 385 514 | 400 000 | 420 000 | 395 000 | 405 620 |
| Gépjármű | 724 200 | 736 199 | 740 000 | 758 978 | 300 000 | 301 803 | 296 000 | 291 331 |
| Idegenforgalmi adó | 34 207 | 37 169 | 90 000 | 90 217 | 90 000 | 92 055 | 90 000 | 94 271 |
| Egyszeri adóbevétel | 200 000 | 212 844 | 120 000 | 120 023 | 120 000 | 121 623 | 110 000 | 118 100 |
| Bírság+pótlék  | 20 020 | 18 300 | 20 000 | 26 528 | 20 000 | 25 427 | 15 000 | 17 100 |
| **Mindösszesen** | **1 953 427** | **2 215 209** | **2 650 000** | **2 723 382** | **2 280 000** | **2 343 093** | **2 256 000** | **2 317 935** |

A fenti kimutatás adatait vizsgálva megállapítható, hogy a ténylegesen befolyt összes bevétel mértéke minden évben elérte, illetve (kismértékben) meghaladta a tervezett bevételt. Az elért többletbevétel, illetve az egyszeri adóbevétel az adóhatóság évközi felderítő és ellenőrző tevékenységének eredménye.

Budapest Főváros II. Kerületi Önkormányzat Képviselő-testülete 38/2011.(XI.30.) önkormányzati rendeletével módosította az építményadóról és a magánszemélyek kommunális adójáról szóló 57/1996.(XII.23.) rendeletét. A módosítás a magánszemély kommunális adójának alanyi mentességre vonatkozó néhány rendelkezését, illetve az adómértéket érintette.

2012-től ennek eredményeként látható növekedés az építményadóból és a magánszemélyek kommunális adójából befolyó bevételek sorain.

A Magyar Köztársaság 2011. évi költségvetéséről szóló 2010. évi CLXIX. törvény 40. §(1) bekezdése alapján a belföldi gépjárművek után a települési önkormányzat által beszedett adó 100%-a az önkormányzatot illette meg, viszont 2013. január 1-jétől Magyarország 2013. évi központi költségvetéséről szóló 2012. évi CCIV. törvény 32. §(1) bekezdés a) pontja alapján:

„A települési önkormányzatot illeti meg:

 a) a gépjárműadóról szóló törvény alapján a belföldi gépjárművek után a települési önkormányzat által beszedett adó 40%-a;”

2013. január 1-jétől havonta a beszedett gépjárműadó összegének 60%-át utalni kell a Magyar Államkincstár e célra létrehozott számlájára. Ennek megfelelően tervezi az önkormányzat a gépjárműadó bevételeit 2013. évtől kezdődően.

Magyarország 2014. évi központi költségvetéséről szóló 2013. évi CCXXX. törvény 30. §(1) bekezdés a) és b) pontjai alapján:

„A települési önkormányzatot illeti meg:

1. a gépjárműadóról szóló törvény alapján a belföldi gépjárművek után a települési önkormányzat által beszedett adó 40%-a, és
2. a gépjárműadóhoz kapcsolódó bírságból, pótlékból és végrehajtási költségből származó bevétel 100%-a;”

Budapest Főváros II. Kerületi Önkormányzat Képviselő-testülete illetékességi területére 27/2010. (XI.30) rendelettel idegenforgalmi adó-fizetési kötelezettséget vezetett be, amelynek kerületi hatáskörben tartását a 322/2011. (X.27.) határozatával erősítette meg. 2012. január 1-jével megszűnt a 70. életévét betöltött magánszemélyek adómentessége, továbbá az adó alapja a megkezdett vendégéjszakák száma lett, az adó mértéke pedig személyenként és vendégéjszakánként 350 Ft-ra módosult. Utóbbi módosításnak köszönhetően nőtt az Önkormányzat idegenforgalmi adóból származó bevétele az utóbbi években.

Az alábbi táblázat az adózók és adótárgyaik számának alakulását mutatja be 2011-2014 közötti időszakban:

|  |  |  |  |  |
| --- | --- | --- | --- | --- |
| Adónem | 2011. év | 2012. év  | 2013. év | 2014. év  |
| Adózó (fő) | Adótárgy (db)  | Adózó (fő) | Adótárgy (db) | Adózó (fő) | Adótárgy (db)  | Adózó (fő) | Adótárgy (db) |
| Építmény | 14 613  | 19 395  | 14 826  | 19 712  | 14 992  | 20 047  | 15 086  | 20 126  |
| Kommunális | 40 315  | 43 850  | 40 627  | 44 213  | 40 635  | 44 225  | 40 778  | 44 737  |
| Gépjármű | 29 411  | 40 875  | 29 596  | 41 381  | 28 783  | 38 952  | 29 682  | 42 113  |

Az adatok összehasonlításakor tapasztalható, hogy a helyi adónemek tekintetében nőtt az adótárgyak és az adózók száma, az előző évek adataihoz képest.

Szabálysértési pénz- és helyszíni bírságból származó, az önkormányzatot megillető bevétel csökkenésének oka, hogy 2012. április 15-én hatályba lépett a szabály-sértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény. E törvény 252. § (1) bekezdése alapján csak a 2012. árpilis 15-e előtt elkövetett cselekmények után kiszabott és meg nem fizetett pénz- és helyszíni bírság hajtható be adók módjára. A 2012. április 15-e után elkövetett cselekmények vonatkozásában már csak kizárólag a szabálysértési költség, rendbírság és okozott kár értéke maradt meg adók módjára behajthatónak, amely az évek előrehaladtával egyre kevesebb bevételt eredményez.

Működési bevételek

Az önkormányzat működési bevételei a költségvetési szervek működése során keletkeznek és az intézmények működési kiadásaik fedezetére fordítjuk. A bérleti díjbevételek előirányzatainak meghatározásakor az önkormányzat által működtetett intézmények (iskolák) esetében növekménnyel számolhattunk, amit az előző évek teljesítési adatai támasztanak alá.

Az előző években nem volt szükség bevétel elmaradás miatti kiegészítő finanszírozásra az intézményhálózatban.

Működési bevételek még az intézményekben nyújtott szolgáltatások (étkeztetés, gondozás, hangszerhasználat, stb.) térítési díjából származó „Ellátási díjak”.

Áfa bevételek jogcímen mind a működési, mind a felhalmozási jellegű bevételeink után felszámított áfa bevételek kerülnek megállapításra.

Kamatbevételeknél a tárgyévi szabad pénzeszközeink és a kamatlábak várható alakulását vettük figyelembe. Itt kerül megtervezésre az önkormányzati lakások értékesítéséből származó kamatbevétel is.

Működési célú átvett pénzeszközök

E jogcímen belül tervezni meg az Önkormányzat az államháztartáson kívüli szervezetektől, személyektől működési célból, ellenérték nélkül kapott bevételeket.

Felhalmozási költségvetési bevételek

Ezen belül az alábbi jogcímeken tervezhet az Önkormányzat bevételeket:

* Felhalmozási bevételek

A forgalomképes ingatlanok, valamint a bérlakások bérlők részére történő értékesítéséből származó bevételeinket tervezzük ezen a jogcímen.

* Felhalmozási célú támogatások államháztartáson belülről
* Felhalmozási célú átvett pénzeszközök

Itt a korábban biztosított, felhalmozási célra adott kölcsönök törlesztéséből származó bevételeink jelennek meg. Ezek összegét a törlesztő részletek előírására alapoztuk.

Az Önkormányzat felhalmozási költségvetési bevételeinek 2013-2014. évre vonatkozó jogcímek szerinti bontását és megoszlását az alábbi táblázat mutatja:

|  |  |  |
| --- | --- | --- |
| **Jogcím** | **2013. év** | **2014. év** |
| **Teljesítés** (eFt) | **Megoszlás** (%) | **Teljesítés** (eFt) | **Megoszlás** (%) |
| Tárgyi eszközök és immateriális javak értékesítése | 570 002  | 78,10% | 618 354  | 65,70%  |
| Pénzügyi befektetések bevételei (kamat) | 41 795  | 5,73% |  353 | 0,04%  |
| Támogatásértékű felhalmozási bevételek | 87 475  | 11,99% |  291709 | 30,99%  |
| Felhalmozási célú pénzeszközátvételek |  79 |   |  2 548 | 0,27%  |
| Felhalmozási célú kölcsön visszatérülése | 30 572  | 4,19% |  28 273 | 3,00%  |
| **Felhalmozási bevételek összesen:** | **729 844**  | **100,00%** | **941 237** | **100,00%** |

Az Önkormányzat felhalmozási bevételeinek jelentős része tárgyi eszközök és immateriális javak értékesítéséből származik. Ezen bevételek tervezése a vagyonelemeknél már megfogalmazott prioritások alapján történik.

Finanszírozási bevételek

Finanszírozási bevételek jogcímen az Önkormányzat előző években képződött maradványok igénybevételét jeleníti meg.

A saját bevételek szinten tartásának, növelésének lehetőségei, célkitűzések

A kerület gazdálkodásában a jövőben is fontos szerep jut a tartalékképzésnek, amely – többek között pályázati lehetőséget teremtve – az előző évek fejlesztéseinek is alapja volt.

Alapvető törekvés, hogy az önkormányzat működési célú bevételeit úgy tervezze, hogy azok a következő években is fedezzék a működési kiadásokat, továbbá beruházásra, fejlesztésre fordítható maradvány keletkezzen.

Kiemelt cél a pályázati lehetőségek maximális kihasználása.

Az Önkormányzat a befektetési politikáját az évek óta folytatott gyakorlattal összhangban határozza meg, átmenetileg szabad pénzeszközeinek befektetéséről a mindenkori költségvetési rendeletében meghatározott szabályok szerint gondoskodik.

Részvény befektetéséről/értékesítéséről való döntés 50 millió forint felett a Képviselő-testület hatásköre. Ezen összeghatár alatt a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 45/2001. 8XII.22.) rendelet szabályai határozzák meg a döntésre jogosult szervet. Részvényportfólió kialakítása vagy megváltoztatására irányuló döntésnél az értékállóság és a hozamtermelés szempontjait kell figyelembe venni.

Egyéb pénzügyi befektetésekről a Képviselő-testület egyedi döntéssel rendelkezik, vagy a hatáskört az arra jogosultnak átadja.

Adópolitika

2011-ben a Képviselő-testület azzal a céllal módosította a helyi adórendeletet, hogy igazságosabbá, egyszerűbbé és hatékonyabbá tegye azt. A befizetett adókból a II. kerületiek életminőségét javító fejlesztések és programok valósulnak meg.

Az Önkormányzat adópolitikájában strukturális változást nem tervez. Az adóbevételek hatékony beszedése érdekében az utóbbi években folytatott feltáró – ellenőrző tevékenységét folytatja.

Az adófizetőkre általánosságban jellemző, hogy a szabályozásokat megértik és elfogadják, illetve együttműködnek kivetett adók befizetésében.

1. **OKTATÁS-NEVELÉS**

Népesség

A kerület lakossága 2000 és 2013 között mintegy 2%-kal csökkent, de a csökkenés főként a 2000 és 2005 közötti időszakra tehető. Ezen időszakot követően a kerület lakónépessége gyakorlatilag nem változott, 2012-ben és 2013-ban egy nagyobb mértékű növekedés figyelhető meg. Eszerint míg a 2000-es évek elejét az agglomerációba való kiköltözés jellemezte, 2012-re a tendencia megfordult, vélhetően a közlekedési nehézségek következtében. A következő években a lakosságszám stagnálására számíthatunk.

Népességadatok

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Mutató megnevezése | 2001 | 2005 | 2010 | 2011 | 2012 | 2013 | Változás2013-2012 | Index (%) |
| 2013/2010 | 2013/2012 |
| Lakónépesség | 90 531 | 88 036 | 88 086 | 87 523 | 88 477 | 89 339 | 862 | 101,4 | 101,0 |
| Állandó népesség | 86 226 | 85 671 | 87120 | 87216 | 87358 | 87963 | 605 | 101,0 | 100,7 |
| Ebből: gyermekkorú (0-14 éves) |  | 10 162 |  12 031  | 12 318  | 12 699  | 13 154  | 455 | 109,3 | 103,6 |
|  felnőtt korú (14-59 éves) |  | 49 624 |  47 738  |  47 374  | 46 980  | 46 590  | -390 | 97,6 | 99,2 |
|  felnőtt korú (60 év fölött) |  | 25 855 | 27 351  |  27 524  | 27 679  |  28 219  | 540 | 103,2 | 102,0 |

Forrás: KSH – Tájékoztatási adatbázis

A népességadatok korosztályos megoszlása tekintetében az látható, hogy 2005-höz képest jelentős mértékben – csaknem 30%-kal – nőtt a gyermekek és a 9%-kal a nyugdíjas korúak száma, csökkent viszont az aktív korúaké. A városrészünkben kiemelkedően magas gyermeklétszám indokolja az oktatás-nevelés területén az ellátás bővítési lehetőségeinek tervezését, a megvalósíthatóság és erőforrásigény átfogó áttekintését. Az alábbiakban külön lebontva vizsgáljuk a II. kerületben található köznevelési intézményeket a jogszabályi változások, valamint a múltbeli és a jövőbeni fejlesztések tükrében.

Bölcsődei ellátás

Az Önkormányzat hagyományosan nagy figyelmet fordít a gyermekek napközben ellátására. A kerületben az önkormányzati fenntartású bölcsődei ellátást az Egyesített Bölcsődék intézményrendszere nyújtja. Az ellátás 6 intézményi telephelyen történik, ezek az alábbiak:

* Hidegkúti Bölcsőde  (1028 Hidegkúti út 31.)
* Pasaréti Bölcsőde  (1026 Pasaréti út 41.)
* Törökvész Bölcsőde  (1025 Törökvész út 18. b)
* Varsányi Bölcsőde  (1027 Varsányi I. u. 32.)
* Budagyöngye Bölcsőde és Korai Fejlesztő (1021 Hűvösvölgyi út 12. b)
* Hűvösvölgyi Bölcsőde (1021 Hűvösvölgyi út 213.)

Ezek közül két intézmény épült 2010 után: a korai fejlesztő központként is működő Budagyöngye Bölcsőde, amely 80 férőhelyes, és létesítése mintegy 360 millió forintba került, valamint az ország első mobil bölcsődéjét a Hűvösvölgyi úton, amely 60 új férőhelyet biztosít, és bekerülési költsége 200 millió Ft volt.

A 2011-ben kiírt „Szociális alapszolgáltatások és gyermekjóléti alapellátások infrastrukturális fejlesztése” című KMOP-4.5.2.-11-2011-0004 pályázat keretében a kerület 2012-2013-ban két lépcsős beruházást hajtott végre a Törökvész út 22-24. szám alatt lévő tagintézményben, több mint 300 millió forintból. A korszerűsítés és a férőhelybővítés után a szolgáltatási férőhelyszám összesen 24 fővel nőtt, az ellátási színvonal pedig jelentősen emelkedett.

Az elmúlt években a fejlesztéseknek köszönhetően folyamatosan növekedett a bölcsődei férőhelyek száma: míg a 2010. évben az alapférőhelyek száma 316 fő volt, addig a 2011. évben már elérte a 376 főt, a szolgáltatási csoportok létszáma pedig a 40 főt. Ehhez képest mára az egyesített intézmény 6 bölcsődéjében a férőhelyek száma 444 fő. Ebből alapellátási egységekben 390 gyermeket, szolgáltatási csoportokban (gyermekfelügyelet és játszócsoport) pedig 54 gyermeket tudnak ellátni.

A bölcsődei hálózat működtetésére az Önkormányzat éves szinten 480 millió Ft-ot fordít. A központi költségvetésből származó normatív támogatás évi 135 millió Ft. A bölcsődei térítési díjakból és az étkeztetési térítési díjakból származó éves bevétel 61 millió Ft. Az Önkormányzat saját költségvetési forrásból így a működtetési költségek 60%-át finanszírozza.

A kerületben önkormányzati fenntartásban működő hat bölcsőde, valamint a magán-, egyházi és alapítványi intézmények együttesen nyújtott férőhelyeinek száma megfelel az Európai Unió azon elvárásának, miszerint a 0-3 éves korú lakónépesség 30%-ának kell napközbeni ellátási férőhelyet biztosítani. Az intézményrendszer azonban a kapacitásbővítés ellenére sem képes a bölcsődei igények teljeskörű kielégítésére, így további beavatkozás szükséges.

Óvodai nevelés

Az Önkormányzat legfőbb feladatai közé tartozik az óvodai ellátás biztosítása, amely kötelezettségnek a legmagasabb színvonalon kíván eleget tenni.

A városrészben kiemelkedően magas a kisgyermekes családok aránya, ezért az Önkormányzat már az elmúlt években is nagy hangsúlyt fektetett az intézményi infrastruktúra fejlesztésére. Elsősorban új óvodák megnyitásával (Mobil óvoda, Völgy Utcai Ökumenikus Óvoda, Labanc utcai óvoda) sikerült jelentős kapacitásbővítést elérni, azonban a felújításra kerülő óvodaépületek esetében is fontos a bővítési lehetőségek kiaknázása. A kerületben immár 12 óvoda működik az önkormányzat fenntartásában, összesen 2370 férőhelyet biztosítva, valamint 27 magán-, egyházi és alapítványi óvoda és bölcsőde biztosít ellátást összesen 1203 gyermek számára.

Az önkormányzati fenntartásban működő óvodák és telephelyeik:

* Bolyai Utcai Óvoda (1023 Budapest, Bolyai utca 15.)
* Budakeszi Úti Óvoda (1021 Budapest, Budakeszi út 75. és Labanc u. 2.)
* Hűvösvölgyi Gesztenyéskert Óvoda (1021 Budapest, Hűvösvölgyi út 133.)
* Községház Utcai Óvoda (1028 Budapest, Községház utca 4.)
* Kitaibel Pál Utcai Óvoda (1022 Budapest, Kitaibel Pál utca 10.)
* Kolozsvár Utcai Óvoda (Kolozsvár u. 15-19., Máriaremetei út 185., Hűvösvölgyi út 209.)
* Pitypang Utcai Óvoda (1025 Budapest, Pitypang u. 17.)
* Százszorszép Óvoda (Fillér utca 29., Érmelléki utca 12., Fajd utca 1.)
* Szemlőhegy Utcai Óvoda (1023 Budapest, Szemlőhegy utca 27/b)
* Törökvész Úti Kézműves Óvoda (1022 Budapest, Törökvész út 18.)
* Virág Árok Óvoda (Virág árok 8., Virág árok 15.)
* Völgy Utcai Ökumenikus Óvoda (1021 Budapest, Völgy u. 1-3.)

A 2006-os adatokhoz képest a fejlesztéseknek köszönhetően 2014-ben mintegy egy harmaddal, szám szerint megközelítőleg 750-nel több óvodai férőhely állt a kisgyermekes családok rendelkezésére.

2010-2011-ben került sor a Bolyai Utcai Óvoda kastélyépületének felújítására, átalakítására 200 millió Ft-ot meghaladó összegű beruházással.

A 2013. évben összesen mintegy 700 millió Ft értékben megtörtént a Törökvész út 18. szám alatti óvoda pinceszintjének felújítása, a Völgy utca 1-3. alatti Ökumenikus Óvoda felújítása és játszóeszközeinek beszerzése, valamint a Labanc u. 2. sz. alatti óvoda és játszókert kialakítása. A Szemlőhegy Utcai Óvoda új szárnnyal való bővítésének köszönhetően 2015-ben a férőhelyek száma ismét százzal bővül. Az önkormányzat a „Nevelési intézmények fejlesztése” című pályázat (KMOP-4.6.1-11-2012-0005) keretében, 200 millió forintos európai uniós támogatással valósítja meg a beruházást.

Az elmúlt évek fejlesztéseinek eredményeképpen az önkormányzati fenntartású óvodák tekintetében a szolgáltatás eljutott arra a szintre, hogy a férőhelyek száma közelít az elégségeshez, vagyis egyre kevesebb gyermeket kell férőhelyhiány miatt várólistára helyezni vagy elutasítani.

Az óvodai ellátás fenntartása a 2015-ben rendelkezésre álló férőhelyek mellett éves szinten 1,7 milliárd Ft-ot igényel, amely nem tartalmazza az étkeztetés költségeit. A férőhelyek további bővítésével párhuzamosan a jövőben ezen összeg emelkedésével kell számolni. A központi költségvetésből származó finanszírozás évi 1,3 milliárd Ft. Az óvodai ellátás saját bevételt nem termel, így az önkormányzat saját költségvetési forrásból a költségek 24%-át fedezi.

Tekintettel a városrészben jellemző magas születésszámra, valamint arra, hogy a nemzeti köznevelésről szóló 2011. évi CXC. törvény értelmében 2015 szeptemberétől bevezetik a 3 éves kortól kötelező óvodai nevelést, a férőhelyek további jelentős bővítése szükséges. A következő 5 éven belül elérendő cél, hogy minden II. kerületi kisgyermek várakozási idő nélkül jusson óvodai férőhelyhez. Az ehhez szükséges beruházások a 2020-ig biztosítandó európai uniós forrásokból és saját forrásból valósíthatóak meg.

Iskolai ellátás

A köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény értelmében 2013. január 1-jétől az állam (Klebelsberg Intézményfenntartó Központ) átvette a nevelési-oktatási intézmények pedagógusait és a nevelő-oktató munkát közvetlenül segítő alkalmazottakat. Az Önkormányzat korábbi fenntartói jogállása „működtetőre” változott. Továbbra is terheli azonban az iskolaépületek teljes körű üzemeltetése, a férőhelyek fizikai biztosítása, az épületek karbantartása, a köznevelési intézmények működtetéséhez szükséges eszközök, taneszközök, anyagok, áruk, szolgáltatások megrendelése, átadás-átvétele, raktározása, készletek pótlása és a szükséges berendezések biztosítása, valamint a közétkeztetés feladatainak ellátása.

A Képviselő-testület 2012. december 13-ai ülésén döntött arról, hogy az Önkormányzat, mint Átadó vállalja, hogy az intézményekben megvalósuló speciális és a sokszínűséget biztosító programok fenntartását a jövőben anyagi erőforrásokkal támogatja. A támogatás összegét az önkormányzat a mindenkori éves költségvetésében határozza meg.

A törvényi változások következtében 2013. január 1-jétől állami fenntartásba került 7 általános iskola, 5 általános iskola és gimnázium, 2 gimnázium, továbbá 1 alapfokú művészetoktatási intézmény, valamint a Pedagógiai Szakszolgálat és a Pedagógiai Intézet.

Közoktatási intézmények

(általános iskolák, gimnáziumok és összevont oktatási intézmények)

* Áldás Utcai Általános Iskola
* Budenz József Általános Iskola és Gimnázium
* Csik Ferenc Általános Iskola és Gimnázium
* Fillér Utcai Általános Iskola
* II. Rákóczi Ferenc Gimnázium
* Klebelsberg Kuno Általános Iskola és Gimnázium
* Kodály Zoltán Ének-zenei Általános Iskola, Gimnázium és Zeneiskola
* Máriaremete-Hidegkúti Ökumenikus Általános Iskola
* Móricz Zsigmond Gimnázium
* Pitypang Utcai Általános Iskola
* Remetekertvárosi Általános Iskola
* Szabó Lőrinc Kéttannyelvű Általános Iskola és Gimnázium
* Törökvész Úti Általános Iskola
* Újlaki Általános Iskola

Egyéb oktatási intézmények:

* [Járdányi Pál Zeneiskola](http://www.masodikkerulet.hu/intezmenyek/oktatasiintezmenyek/egyeboktatas/jardanyipal_zeneiskola.html)
* [II. kerületi Pedagógiai Szolgáltató Központ](http://www.masodikkerulet.hu/intezmenyek/oktatasiintezmenyek/egyeboktatas/pedagogiai_kozpont.html)
* [II. kerületi Pedagógiai Szakszolgálat](http://www.masodikkerulet.hu/intezmenyek/oktatasiintezmenyek/egyeboktatas/pedagogiai_szakszolgalat.html)

A kerület iskolái az önkormányzati fenntartásban töltött időszaknak köszönhetően országos és fővárosi viszonylatban is kiemelkedően felszereltek, számos, az alapfeladaton túlmutató szolgáltatást biztosítanak a gyermekek számára. A II. kerületben működik az ország első önkormányzati fenntartású ökumenikus iskolája, és az ország egyetlen önkormányzati fenntartásban létrejött alternatív nevelési programmal működő tagozata.

A városrész oktatási intézményekkel jól ellátott, a kerület oktatási rendszerének iskolai férőhelyei a helyi beiskolázási igényt pillanatnyilag ki tudják elégíteni. Az elmúlt évek oktatási átalakításai után az oktatás szereplői nyugodt, mind személyi, mind tárgyi feltételekben megfelelő eredményes oktatási éveket tudnak biztosítani.

A 14 intézményben az iskolai létszám évek óta jóval meghaladja a 8000 főt.

Klebelsberg Intézményfenntartó Központ adatai alapján a 2012/2013-as és 2013/2014-es tanévben az alábbiak szerint alakult a II. kerületi iskolákba járó gyermekek száma:

|  |  |  |
| --- | --- | --- |
| **Évfolyamok** | **2012/2013. tanév (fő)** | **2013/2014. tanév (fő)** |
| 1-4. évf.     | 3499 | 3630 |
| 5-8. évf.     | 2909 | 2932 |
| 9-13. évf.   | 2007 | 1966 |

2014/2015. tanévben az 5. évfolyamon 733, a 6. évfolyamon 814, a 7. évfolyamon 585, míg a 8. évfolyamon 562 fő vesz részt a kerületi intézmények oktatásában, azaz a felső tagozaton mindösszesen 2694 diák tanul.

Az elmúlt években az Önkormányzat több oktatási intézményben végzett nagyértékű beruházásokat. Közülük is kiemelkedő:

* A Fillér utca 70-76. szám alatti Általános Iskola bővítése, átalakítása 2009-2011 között közel 900 millió Ft saját forrás felhasználásával és 108 millió Ft uniós támogatással, a KEOP-5.1.0-2009-0013 pályázat keretében valósult meg.
* A Klebelsberg Kuno Általános Iskola és Gimnázium komplex akadálymentesítése 2010-ben történt, a beruházás teljes összege több mint 100 millió Ft, ebből 30 millió Ft a KMOP-4.5.3-09-2009-0041 pályázat keretében elnyert EU-s támogatás.
* A Klebelsberg Kuno Általános Iskola és Gimnázium könyvtárépületének bővítésére, átalakítására is sor került 2010-2012 között kb. 240 millió forint összegből (kizárólag saját forrás bevonásával), amely épület ezáltal korszerű körülmények között helyet biztosít a Gyermekek Háza Alternatív Alapozó Programnak.

Az óvodai létszámok és az előző évek beiskolázási statisztikái alapján a következő években az oktatás területén is számolni kell férőhelyhiány kialakulásával. A külső kerületrészen az iskolaépületek befogadóképessége már most sem elegendő a jelentkezők ellátására, így ott mihamarabbi kapacitásbővítésre van szükség. Kiemelt jelentőséggel bírnak továbbá az energiakorszerűsítést és a mindennapos testnevelés feltételrendszerének biztosítását célzó beruházások.

A működtetői feladatok ellátásához központi költségvetésből származó forrás nem társul. Az éves szinten 750 millió Ft fedezetének 14%-a az iskolák szabad kapacitásának értékesítéséből származó bérleti díj bevétel, a fennmaradó hányad fedezetét az Önkormányzat saját bevételei biztosítják. A jövőbeni kapacitásnövelő beruházások a megnövekedő gyermeklétszámból adódóan a működtetői költségek emelkedést vonhatják magukkal, ám ez a növekedés mérsékelhető a tervezett energiakorszerűsítésből származó megtakarításokkal.

Az óvodai és iskolai ellátáshoz szervesen kapcsolódó önkormányzati feladat a közétkeztetés feltételrendszerének biztosítása. Ennek éves költsége 920 millió Ft, amelyhez 342 millió Ft központi költségvetési forrás és 474 millió Ft térítési díj bevétel társul. Az Önkormányzat saját bevételei terhére az összes kiadás 11%-át finanszírozza.

1. **KÖZMŰVELŐDÉS ÉS SPORT**

**Közművelődés**

Az 1997. évi CXL. törvény az önkormányzat alapfeladatai közé sorolja a közművelődési tevékenységek támogatását. Alapvető cél a finanszírozásban az állandóság, a kiszámíthatóság, a kerület kulturális életének és értékeinek határozott, innovatív szemléletű rendszerezése.

A közművelődés és a korábbiakban részletezett köznevelés területén az Önkormányzat működését az igényesség, korszerűség és a hatékony gazdálkodás jellemezte a kezdetek óta.

Az Önkormányzat általános célkitűzései és feladatai

* Az Önkormányzat hatályos helyi rendeletében szabályozza a közművelődési feladat ellátásának alapelveit, az Önkormányzat által vállalt közművelődési feladatokat, e feladatok ellátásának szervezeti kereteit, a helyi közművelődés szakemberigényét, a feladatok finanszírozását
* Kiemelt feladat a kerület közművelődési alapellátásának biztosítása. Ennek érdekében közművelődési tevékenységeket is ellátó szervezetek, civil kezdeményezések támogatása.
* Koordináló tevékenységével összehangolja és segíti a humán szolgáltató intézmények (szociális, oktatási, közművelődési), a kerületi és a nem kerületi fenntartású intézmények, szervezetek együttműködését.
* A nemzeti kultúra értékeinek feltárásának és befogadásának, a nemzeti ünnepek és a hagyományok ápolásának támogatása.
* A kerület kulturális életének gazdagítása, a művészeti alkotótevékenység támogatása, új művészeti értékek létrehozása, bemutatást.
* A helyi hagyományok ápolásával, információs lehetőségek bővítésével fejleszteni kívánja a helyi társadalmi nyilvánosságot.

A társadalmi, gazdasági változásokra adott korszerű és gazdaságos, szakmailag hatékony válasz volt 2012-ben az Önkormányzat fenntartásában működő két közművelődési intézmény működtetésének átalakítása, a Marczibányi Téri Művelődési Központ és a Klebelsberg Kuno Művelődési, Kulturális és Művészeti Központ egy szervezetté, gazdasági társasággá szervezésével. Az átalakítás célja elsősorban a költséghatékony gazdálkodás lehetőségének megteremtése volt, amelynek eredményeként egy rugalmasabb, gazdasági társasági formában történő működés valósult meg, továbbá a működés vállalkozási tevékenységgel való bővítése egyéb további bevételszerzést tett lehetővé. Ennek jegyében alakult meg 2012. június 1-jén a II. Kerületi Kulturális Közhasznú Nonprofit Kft., amely működésével megvalósítja az Önkormányzat célkitűzéseit, feladatait. 2014 szeptemberétől tevékenysége kibővült, a Pokorny József Sport- és Szabadidőközpont üzemeltetésével, így feladatait komplex módon, komoly infrastrukturális háttérrel képes megvalósítani.

A kerület közművelődési intézményei a folyamatos ráfordításoknak köszönhetően jó állapotban vannak, ám folyamatos beavatkozásra szorulnak a színvonal megőrzése és a szolgáltatási kör bővítése érdekében. A gazdasági társaság megalakulása óta a felújítási, karbantartási munkák tervezetten és ütemezetten zajlanak, biztosítva ezzel a költségvetési terhek egyenletes eloszlását és középtávon való tervezhetőségét.

A közművelődési tevékenység finanszírozására az Önkormányzat feladatellátási szerződés keretében évi 330 millió Ft-ot fordít, ám működési költségeinek fedezetére a társaság emellett jelentős saját bevételt termel.

A költségvetési támogatást a társaság a közhasznú tevékenység érdekében felmerült működési költségeire fordítja. Az önkormányzati támogatás és a közhasznú bevételek felhasználása során keletkezett eredmény a következő évi közhasznú tevékenységre kerül felhasználásra.

A megalakulás óta eltelt évek tapasztalatai alapján a gazdasági társasági forma biztosítja a közművelődési feladatok kiszámítható, hatékony finanszírozását, strukturális vagy nagyobb volumenű költségvetési hatásokra e területen tehát nem kell számítani.

**Sport**

Az Önkormányzat sporttal kapcsolatos feladatait meghatározza:

- Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja, amely a helyben biztosítható közfeladatok körében ellátandó helyi önkormányzati feladatok közé sorolja a sport ügyeket.

- A köznevelésről szóló törvény 52-53. §-a, amely előírja a kötelezően ellátandó intézményi feladatok között az iskolai sportkör kötelezőségét és a mindennapos testedzés biztosítását.

- A sportról szóló 2004. évi I. törvény 55. §-a, amely a sport hosszú távú fejlesztési koncepciójára való figyelemmel határozza meg a helyi önkormányzatok feladatait: a helyi sportfejlesztési koncepció alkotását és annak megvalósításáról történő gondoskodást.

Mindezeknek megfelelően az Önkormányzat: meghatározza a helyi sportfejlesztési koncepciót, és gondoskodik annak megvalósításáról; együttműködik a helyi sportszervezetekkel, sportszövetségekkel; fenntartja és működteti a tulajdonát képező sportlétesítményeket; megteremti az önkormányzati iskolai testnevelés és sporttevékenység gyakorlásának feltételeit.

Az Önkormányzat mindehhez kapcsolódó feladatait jelenleg több intézményen keresztül látja el. A korábbi időszakban a feladatellátás bázisait az oktatási intézmények és a kerületi tulajdonban lévő sportpályák jelentették, a kapcsolódó szolgáltatást nyújtó intézményrendszer struktúrája is ehhez igazodott. A közoktatási rendszer átalakulásából fakadó szervezeti változások indokolttá tették a korábbi rendszer átalakítását.

A II. Kerületi Pedagógiai Intézet által korábban végzett sportszervezői mandátum megszűnése miatt (az intézmény szervezetileg 2015. április 1-től az Oktatási Hivatalhoz kerül) a kerületi diákolimpiák, sportversenyek, sportesemények megszervezését új szervezeti keretek között kell megoldania az Önkormányzatnak – az iskolák fenntartói feladatait ellátó tankerülettel együttműködve. Ezért Budapest Főváros II. Kerületi Önkormányzat Képviselő-testülete 2015. február 1. napjával megalapította a II. Kerületi Sport és Szabadidősport Nonprofit Korlátolt Felelősségű Társaságot. A társaság átvette a fenti sportszervezői feladatokat a Pedagógiai Intézettől, A szervezet megalapítása emellett többletlehetőséget is biztosít a sportcélú fejlesztésekhez, továbbá a sport célú pályázatokon való részvételt és az esetleges szponzori támogatások fogadását is megkönnyítheti.

A társaság 2015. április 1-től kezdődően határozatlan időre kötött feladat-ellátási szerződést az Önkormányzattal. Az Önkormányzat minden évben költségvetési rendeletében külön költségvetési soron határozza meg, hogy a feladatok ellátásáért – a benyújtott és elfogadott üzleti terv alapján – milyen mértékű támogatást biztosít. A támogatási összeg átadása tárgyévenként külön megkötendő pénzeszköz-átadási megállapodás keretében történik. 2015. évben a II. Kerületi Sport és Szabadidősport Nonprofit Kft. működésének valamint a feladat-ellátási szerződésben rögzített tevékenységek ellátásának megkezdéséhez biztosított támogatási összegen túl, a 2015. május 20-ig benyújtandó és elfogadott feladatterv alapján, további támogatási összeget folyósít majd.

A társaság a fenti feladatokon túlmenően alkalmas lehet az önkormányzati érdekkörbe tartozó sportlétesítmények üzemeltetésére is. Az elmúlt évek sportcélú fejlesztései és a jövőbeni fejlesztési elképzelések ugyanis indokolttá teszik egy hatékony, professzionálisan működő létesítmény-fenntartó szervezet életre hívását.

A II. Kerületi Önkormányzat 2009 nyarára átfogó koncepciót dolgozott ki „Sport és egészségliget” címen a pesthidegkúti Szabadság utca - Kadarka utca - Áchim András utca - Máriaremetei út által határolt terület rendezésére, amelyet – lakossági konzultáció formájában – 1,5 évig tartó széleskörű közvélemény kutatás és piacfelmérés előzött meg. Mivel a lakossági vélemények egyértelművé tették, hogy a területen csak sport- és rekreációs célú elemeket is magába foglaló beruházás valósulhat meg, az önkormányzat ezt szem előtt tartva, azóta is minden pályázati forrást megpróbál felkutatni a koncepcióterv elemeinek több ütemben történő megvalósítására.

Ennek jegyében sikeresen pályázott az MLSZ-nél az utánpótlás-nevelés fejlesztését támogató pályaépítési programra, melynek eredményeként 2014-ben – jelentős önerő hozzáadásával – átadásra került a Pokorny József Szabadidő és Sportcentrum egy nagyméretű (72x111 méteres), 3 kisebb (22x42 méteres) labdarúgópályával, világítással, fogóhálókkal, kerítéssel és egy 150 személyes mobillelátóval. A bruttó 280 millió forintos beruházás egyharmadát a kerület, kétharmadát pedig az MLSZ állta.

A pálya korszerű működéséhez szükséges kiszolgáló létesítmény, a pályák téli használatra való alkalmassá tétele, a közművesítés és a környezet kialakítása teljes egészében önkormányzati forrásból készült el, további mintegy 200 millió Ft értékben. A Pokorny József Szabadidő és Sportcentrum ünnepélyes átadására 2014 augusztusában került sor. A beruházás második ütemében teniszpályákkal bővült a létesítmény, amelyeket szintén alkalmasak téli használatra is.

A nagy ívű fejlesztés következő elemeként 2014 őszén átadásra került a labdarúgópályák közvetlen szomszédságában kialakított, közösségi célokat szolgáló, ingyenesen használható szabadidőpark. A közösségi tér az itt élőknek biztosít lehetőséget a kikapcsolódásra, hétvégi találkozásokra, a munka utáni mozgásra. Az ingyenesen használható családi rekreációs területen szabadon használható füves focipálya, 360 méter hosszúságú gumiburkolatú futókör, petanque-pálya, kültéri kondipark, több pingpong-és sakkasztal, szaletli és kiépített tűzrakóhely várja a családokat.

A 2009-es koncepciótervnek és a lakossági elvárásoknak is utolsó, egyúttal legnagyobb eleme egy uszoda építése. A lakossági közvélemény kutatás, felmérés során az Önkormányzat feltérképezte, milyen sportolási szokásai és igényei vannak a hidegkútiaknak és az ott gyakran megfordulóknak. Képet kívánt kapni, milyen uszodát szeretnének a polgárok és mennyire használnák a létesítményt. Ezen eredmények és a külső partnerségi együttműködési lehetőségek alapján az Önkormányzat eséllyel pályázhat a TAO támogatási rendszerén keresztül egy olyan uszodakomplexum megvalósítására, amely egyszerre képes a szabadidő- és a versenysport igényeinek kielégítésére. A tervezett létesítmény amellett, hogy kiszolgálná a lakossági igényeket, a vízilabda utánpótlás-nevelés egyik fontos bázisává válhatna a következő években.

A beruházás becsült költsége 2,5-3 milliárd Ft között mozog, amelyből az Önkormányzatnak 30%-os önrészt kell biztosítania. Bár az önrész részbeni finanszírozására szintén nyílnak meg pályázati lehetőségek, a projekt megvalósulása esetén a 2015-ös és 2016-os önkormányzati fejlesztési források jelentős részét köti majd le.

1. **EGÉSZSÉGÜGY**

Az Önkormányzat jogszabályban foglalt kötelezettsége az egészségügyi alapellátás és a járóbeteg-szakellátás működtetése, amelyet jelenleg a háziorvosok, valamint az Egészségügyi Szolgálaton keresztül lát el. A fekvőbeteg-ellátás nem önkormányzati feladat, a lakosság magas színvonalú ellátását a kerületben található egészségügyi intézményekkel, illetve az új szabályozás szerinti beutalási rendszer kórházaival fennálló jó kapcsolat biztosítja.

A II. kerületi lakosság alapellátásának terén a Budapest Főváros II. kerületi Önkormányzat Egészségügyi Szolgálata biztosítja a gyermekfogászati, körzeti védőnői, iskolaorvosi, iskolavédőnői és háziorvosi ellátásokat. A felnőtt és gyermek háziorvosi szolgálatok, valamint a felnőtt fogászati alapellátás privatizáltak. A lakosság járóbeteg-szakellátását az Egészségügyi Szolgálat 6 telephelyen végzi 28 egészségügyi szakmában, melyet kiegészít a gondozói hálózat (bőr- és nemibeteg-, onkológiai, pszichiátriai és tüdőgondozó), valamint a gyermek fogszabályozás és a központi telephelyen működő fogászati röntgen. A 24 órás felnőtt-, valamint gyermekorvosi ügyeleti feladatellátás külső vállalkozó bevonásával történik.

A kerület egészségügyi alapellátásának felépítése:

|  |  |  |  |  |  |
| --- | --- | --- | --- | --- | --- |
| **Megnevezés** | **2011** | **2012** | **2013** | **Változás****2013-2012**  | **Index (%)** |
| **2013/2011** | **2013/2012** |
|  | **Háziorvosi ellátás** |
| Működő háziorvosok száma 12.31-én (fő) | 49 | 51 | 51 | 0 | 104,1 | 100,0 |
| Háziorvosi szolgálathoz tartozó körzeti ápolónők száma (fő) | 49 | 51 | 51 | 0 | 104,1 | 100,0 |
| A háziorvosok által ellátott szolgálatok száma (szolgálat) | 49 | 51 | 51 | 0 | 104,1 | 100,0 |
| A háziorvosi ellátásban a megjelentek és a meglátogatottak száma összesen (eset) | 336059 | 340563 | 332130 | -8433 | 98,8 | 97,5 |
| A háziorvosi ellátásban a rendelésen megjelentek száma (eset) | 310809 | 318151 | 313509 | -4642 | 100,9 | 98,5 |
| A háziorvosi ellátásban a lakáson történt beteglátogatás (eset) | 25250 | 22412 | 18621 | -3791 | 73,7 | 83,1 |
|  | **Házi gyermekorvosi ellátás** |
| Működő házi gyermekorvosok száma 12.31-én (fő) | 16 | 16 | 15 | -1 | 93,8% | 93,8% |
| A házi gyermekorvosok által ellátott szolgálatok száma (szolgálat) | 16 | 16 | 15 | -1 | 93,8% | 93,8% |
| A házi gyermekorvosi ellátásban a megjelentek és a meglátogatottak száma összesen (eset) | 60789 | 58773 | 60571 | 1798 | 99,6% | 103,1% |
| A házi gyermekorvosi ellátásban a rendelésen megjelentek száma (eset) | 55738 | 54100 | 55574 | 1474 | 99,7% | 102,7% |
| A házi gyermekorvosi ellátásban a látogatások száma összesen (eset) | 5051 | 4673 | 4997 | 324 | 98,9% | 106,9% |

Forrás: KSH, Tájékoztatási adatbázis

Az Egészségügyi Szolgálat működését érintő jogszabályi változások következtében (68/2013. (XII. 29.) NGM rendelet) az intézmény 2015. március 26-tól az Alapító Okiratában meghatározott feladatokon túl ellátandó alaptevékenységeket: a felnőtt háziorvosi ellátás, a gyermek háziorvosi ellátás és a felnőtt fogorvosi alapellátás működtetését, üzemeltetését egy külön keret-megállapodás alapján végzi. Eszerint az Egészségügyi Szolgálat látja el a privatizált alapellátási egységek működtetésével kapcsolatos feladatok szervezését, ellenőrzését, a tevékenységek összehangolását, az éves támogatáson felüli díjazás nélkül.

Az Önkormányzat a kiemelt beruházások között tartja számon az egészségügyi ágazatot érintő fejlesztéseket, így folyamatosan újulnak meg az alapellátást biztosító, illetve a szakorvosi rendelők, továbbá új beruházások, infrastrukturális fejlesztések is történnek. Az elmúlt években a Tölgyfa utcai szakrendelőben valamint a Községház utcai rendelőben végeztek felújítási, akadálymentesítési, munkákat, illetve informatikai fejlesztéseket. A kerületi háziorvosi rendelőkben – állapotuknak megfelelően – folyamatos karbantartási, kisebb felújítási munkák történtek. Az egészségügyi eszközpark korszerűsítése és fejlesztése mind az alapellátásban, mind a járóbeteg-szakellátásban folyamatos.

2010-ben a kerület az Országos Mentőszolgálattal együttműködve saját beruházásban egy önálló mentőállomást hozott létre a sürgősségi ellátás hatékonyságának növelése érdekében.

Az Önkormányzat a privatizált alapellátási egységek által használt ingatlanok tervezett felújítására az Egészségügyi Szolgálat részére pénzeszközöket biztosít, amelyet a költségvetésében erre biztosított előirányzatként elkülönítetten határozza meg, amelyről az Egészségügyi Szolgálatot a rendelet megküldésével tájékoztatja. Ezen előirányzat nagysága évi 100 millió forint.

A középtávú tervek között szerepel egy új szakrendelő kialakítása európai uniós pályázati forrásból, amelynek létrehozásával összevonásra kerülhetnek a kerületben elszórtan, a különféle nem ilyen célra épült létesítményekben elhelyezett, vagy mára e célra korszerűtlenné vált, önkormányzati ingatlanokban és bérleményekben működő, járóbeteg ellátást szolgáló szakorvosi rendelők. Az ellátásra szorulók így egy helyen és egy időben vehetnék igénybe a szakorvosi ellátást és más egészségügyi szolgáltatásokat. A fejlesztés nagymértékben javítaná az ellátásra szorulók helyzetét, valamint növelné az egészségügyi szolgáltató és az üzemeltető részéről az egészségügyi alapellátás hatékonyságát. A beruházás költségigénye pályázati támogatás mellett is jelentős önerőt valószínűsít, ennek biztosítására a 2017. és 2018. évi költségvetés adhat lehetőséget.

Az egészségügyi feladatellátás jelentős részét képezik a partnerszervezetekkel közösen megvalósított prevenciós, egészségvédelmi és szűrőprogramok. Költségigényük a kerület költségvetési volumenéhez mérten elenyésző, ám kiemelt szerepük miatt további támogatásuk és folyamatos fejlesztésük indokolt.

Az egészségügyi alapellátás éves fenntartása eléri az 1,7 milliárd Ft-ot, amelyből az OEP 1,2 milliárd Ft-ot finanszíroz. További 127 millió Ft az Egészségügyi Szolgálat saját bevételeiből származik, az önkormányzati támogatás mértéke ennek megfelelően 380 millió Ft körül mozog. A működési támogatáson túlmenően a kerületi költségvetés évi 100 millió Ft-ot biztosít a kerületi háziorvosi rendelők és az Egészségügyi Szolgálat telephelyeinek ütemezett felújítására.

Az egészségügyi ellátásra fordítandó önkormányzati támogatás mértékét alapvetően az OEP finanszírozás nagysága határozza meg. Ez azonban komoly tervezési nehézséget jelent, mert az összetett számítási eljárások miatt kisebb rendszerbeli módosítások is a finanszírozás jelentős változását okozhatják. A működési kiadások területén éppen ezért a legnagyobb tervezési bizonytalanságot az egészségügyi ágazat estén kell elkönyvelni.

1. **SZOCIÁLIS ELLÁTÁS**

Az ágazat gazdasági koncepcióját a helyi társadalmi, környezeti, gazdasági adottságok, valamint a szociális terület ágazati koncepciói határozzák meg.

A szociális szolgáltatások biztosítása a szociális igazgatásról és szociális ellátásokról szóló 1993. évi III. törvény (továbbiakban: Szt.) és az egyéb hatályos jogszabályok felhatalmazása alapján kötelező feladata a kerület önkormányzatának. A II. kerületben azonban nagy számban figyelhetők meg az önkormányzat saját költségvetéséből finanszírozott, nem kötelező pénzbeli, természetbeni ellátások, szociális szolgáltatások is.

Az Önkormányzat a szociális ellátások, szolgáltatások olyan rendszerét kívánja megőrizni és továbbfejleszteni, amely figyelembe veszi a szociális ellátások alanyainak igényeit, a szolgáltatást biztosítók lehetőségeit.

A kerületi szociális szolgáltatástervezési koncepció részletesen tartalmazza a szociális ellátás feladatait, az ellátottak és az ellátók körét és azokat a személyi és tárgyi feltételeket, melyek szükségesek a feladatok végrehajtásához. A koncepció részletezi a már megvalósult és a még hiányzó kötelező önkormányzati feladatokat, és a hiányzó feladatok ütemezési tervét is.

A 2005. évben megfogalmazott alapkoncepció és a dokumentum 2 évente történő felülvizsgálatai által meghatározott fejlesztési irányvonalak ma is helytállóak. A legutolsó felülvizsgálatot a képviselő-testület a 366/2013.(XII.17.) határozatával 2013. év decemberében fogadta el. A hatályos jogszabály a koncepció kétévenkénti felülvizsgálatát írja elő, ezért a következő felülvizsgálatra várhatóan 2015 decemberében kerül sor.

A koncepcióban felvázolt fejlesztési szükségletek alapvetően igazodnak a változó feladat-ellátási kötelezettségek teljesítéséhez, a tervek figyelembe veszik a lakosság részéről megfogalmazódott igényeket is.

A fejlesztés prioritásai:

1. A népesség elöregedésére, az idősek növekvő rászorultságára tekintettel:

* az idős emberek saját otthonukban történő, szakszerű gondozásának biztosítását, fejlesztését,
* a demens nappali ellátás megvalósítását,
* a pénzbeli, természetbeni támogatások és a személyes gondoskodás célzottságának, a rászorultság elvének fokozott érvényre juttatását,
* a szakma-közi együttműködések fejlesztését,
* az információ nyújtását az ellátások igénybevételéről.
1. Egyéb, különösen veszélyeztetett célcsoportokra való tekintettel:
* a lakhatási költségek mérséklésében nyújtott segítséget,
* az álláskeresők folyamatos tájékoztatását az aktív korú ellátórendszer jogszabályi feltételeiről,
* a fogyatékkal élők integrációját,
* a pszichiátriai és szenvedélybetegek közösségi ellátásának fenntartását,
* a társadalmi transzferekhez való hozzájutás segítését.
1. A humán erőforrás fejlesztését a szakszerű és biztonságos ellátás érdekében:
* továbbképzések, szupervíziók biztosításának lehetőségét – egyedi, eseti kérelmek alapján is,
* az önkéntes tevékenység ösztönzését.

Az Önkormányzat szociális szolgáltatástervezési koncepciója megalkotása és felülvizsgálatai soránelsődleges célként a meglévő szolgáltatási rendszer fenntartását, a jogszabályi előírások teljesítését, valamint a kötelezően ellátandó feladatok teljes körű biztosítását fogalmazta meg. Ennek megvalósítása érdekében a helyi erőforrások mozgósítása mellett a pályázati lehetőségek kiaknázása, a térségen belüli együttműködések erősítése, a civil szféra ellátásba történő fokozottabb bevonása is megfogalmazódott.

Pénzbeli és természetbeni ellátások

A pénzbeli és természetbeni ellátások rendszere 2015. március 1-jétől jelentős mértékben átalakult.

Az önkormányzatok a költségvetési erőforrásaik alapján, szabadon dönthettek a támogatások nagyságáról és formájáról.

Az Szt. az önkormányzatok által biztosítandó segélyek tekintetében annyit írt elő, hogy a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján települési támogatást nyújt.

Az Szt. által előírt kötelezettségi előírás kizárólag az volt, hogy a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást nyújtson. A létfenntartást veszélyeztető élethelyzet valamint a támogatás összegének meghatározása is az önkormányzat jogosultsága.

A települési önkormányzatoknak 2015. február 28-áig kellett elfogadni a támogatásokról szóló helyi rendeletüket. A II. kerület aBudapest Főváros II. Kerületi Önkormányzat Képviselő-testületének 3/2015. (II.27.) önkormányzati rendelete a szociális igazgatásról és egyes szociális és gyermekjóléti ellátásokról szóló rendelet elfogadásával eleget tett e kötelezettségének.

A rendelet megalkotásakor cél volt, hogy az Önkormányzat által nyújtott támogatások köre lehetőleg ne változzon, az eljárások egyszerűsödjenek és a jövedelmekkel arányos támogatási mértékek kerüljenek meghatározásra.

A 2015. év márciusától életbe lépett rendelet gyakorlati alkalmazása, tapasztalatai alapján lesz érdemes a következő időszakban felülvizsgálni, s változtatni, továbbfejleszteni a pénzbeli és természetbeni támogatások rendszerét (pl. gyógyszertámogatás összege, kerület kártya funkciójának bővítése).

Személyes gondoskodást nyújtó ellátások

Az Önkormányzat a kötelezően ellátandó szociális alapszolgáltatási feladatok mellett továbbra is fontosnak tartja az önként vállalt szociális alapellátások fenntartását is. Utóbbiak a pszichiátriai betegek közösségi ellátása, a jelzőrendszeres házi segítségnyújtás, a hajléktalan személyeknek nyújtott utcai szociális munka, a támogató szolgálat és a szenvedélybetegek közösségi ellátásának biztosítása.

A jelenlegi szolgáltatásokhoz az intézmények személyi feltételei megfelelőek, a tárgyi feltételek folyamatos karbantartást igényelnek, illetve a magas színvonalú szakmai munka feltétele a meglévő számítógépes programok változtatásokhoz igazítása, rendszeres felülvizsgálata.

Az időskorúak számának és arányának emelkedése, valamint a tartós elhelyezésre várakozók nagy száma miatt indokolt lenne a házi segítségnyújtás fejlesztése. Jól körülhatárolt és indokolt szempontrendszer alapján igény lenne a szolgáltatás nyújtására az esti és hétvégi órákban is, valamint a szociális étkeztetés hétvégi megszervezése is növelhetné az idős emberek szociális biztonságát.

Az Önkormányzat tervei között szerepel, hogy azon időskorú polgáraink számára, akiknek önálló közlekedése korlátozott, és a családtagjaikra sem támaszkodhatnak, kedvezményes szállítást biztosítson a kerületi egészségügyi intézményekbe. A koncepció pontos részletei még kidolgozás alatt állnak, az azonban biztos, hogy a rendszer kialakítása komolyabb összefogást igényel a kerületben található egészségügyi, valamint önkormányzati intézmények között. A lehetőségek vizsgálata és a jövőbeni anyagi vonzatok felmérése után javasolt a vizsgálatok eredményéhez igazodó összeg elkülönítése a költségvetésben.

Gondozási központok

A II. kerületben önkormányzati fenntartásában három gondozási központ működik, amelyek elsősorban az idősebbek számára nyújtanak segítséget, de az egészségi vagy szociális nehézségekkel küzdő lakosok is igénybe vehetik szolgáltatásaikat. Ellátási területén belül valamennyi központ biztosít étkeztetést, házi segítségnyújtást, idősek klubját, egyes helyszíneken időskorúak átmeneti gondozóháza, jelzőrendszeres házi segítségnyújtás, közösségi pszichiátriai ellátás is elérhető.

A belső kerületrészt ellátó intézmények épületei mára már elavultak, így ütemezett felújításuk, korszerűsítésük indokolt. A fejlesztéseket megalapozó tanulmánytervek készítése még folyamatban van, költségvetési hatásuk ennek elkészülte után pontosítható. Valószínűsíthető azonban, hogy a beruházások a mindenkori fejlesztési források elfogadható hányadát teszik ki, így nem veszélyeztetik más projektek megvalósulását.

A szociális juttatások teljesítésére és az alapfeladatok szerződéses ellátására az állami finanszírozás megszűnése után az Önkormányzat évi 320 millió Ft-ot fordít, amely teljes egészében saját költségvetését terheli.

A szociális ellátás feladatait ellátó intézmények fenntartásának éves költsége 530 millió Ft, amelyhez 105 millió Ft központi költségvetési forrás és 61 millió Ft saját bevétel társul, a finanszírozási arány így 70% körüli. A tervezett fejlesztések az ágazati kiadások mérsékelt növekedését eredményezhetik, ám ennek mértéke várhatóan nem gyakorol jelentős hatást a költségvetés egészére.

1. **TELEPÜLÉSÜZEMELTETÉS**

Az egymással párhuzamosan folyó, jelentős fejlesztéseknek köszönhetően a II. kerület infrastruktúrája sokat fejlődött az elmúlt években. Az Önkormányzat igyekezett megtalálni az egyensúlyt a különböző fejlesztési irányok között.

2011 és 2014 között éves szinten átlagosan 1,25 milliárd forintot fordított közösségi terek kialakítására és fejlesztésére, gyalogátkelőhelyek létesítésére, utak és járdák felújítására, valamint közlekedésfejlesztésre. Ezen felül éves szinten mintegy 5-600 M Ft-ot tesznek ki a fenntartási munkák (pl. parkfenntartás, kátyúzás). A térfigyelő rendszer újraszervezésével és bővítésével jelentős előrelépést történt a közbiztonság megerősítése érdekében.

A fejlesztéseknek köszönhetően javultak a gyalogos közlekedés feltételei, rendezettebb és biztonságosabb lett az autós közlekedés, és javultak a parkolási lehetőségek.

A közterületek gyommentesítésére, az illegálisan elhelyezett hulladék begyűjtésére, vagy a szelektív hulladékgyűjtők folyamatos takarítására egyaránt szükség van ahhoz, hogy a kerület tiszta, ápolt és élhető legyen. A II. kerületi közterületek tisztántartására és rendezetté tételére 2011 és 2014 között éves szinten átlagosan 119 millió forintot fordított az Önkormányzat.

A beruházási előirányzatok jelentős részét a kerület minden évben közlekedésfejlesztésre, utak és járdák felújítására, zöldfelületek és játszóterek bővítésére valamint rendbetételére fordítja.

Helyi közutak, közterületek és parkok

A fővárosi tulajdonú utak fenntartását a Főváros végzi, a kerületi önkormányzati tulajdonú, de fővárosi kezelésben lévő utak fenntartásához a Főváros általában a tömegközlekedés által érintett úttestszakaszok karbantartásával járul hozzá. A II. Kerületi Önkormányzat kezelésében lévő utak felújítására és új járdák építésére fordított összeg minden esztendőben az adott költségvetés lehetőségeinek függvénye, de minden alkalommal meghaladja a 300 millió Ft-ot.

A közút- és járdahálózat állapotát javító intézkedések mellett kiemelt jelentőséggel bírnak a közúti forgalom javítását célzó forgalomtechnikai beavatkozások, amelyek egyértelmű célja a főútvonalak áteresztőképességének növelése, és ezzel a lakóutcák átmenő forgalmának mérséklése. Ennek jegyében történt az elmúlt években:

* Az Alsó Törökvész út – Eszter utca – Vérhalom utca – Törökvész út találkozásának körforgalmú csomóponttá alakítása;
* A Kapy utca – Törökvész út – Csatárka út – Verecke lépcső kereszteződésének körforgalmú csomóponttá alakítása;
* A Máriaremetei út – Hidegkúti út belső csomópontjának kapacitásbővítő átalakítása;
* A Kelemen László utcai híd kiszélesítése.

Folyamatos feladatot képeznek a kisebb forgalomtechnikai beavatkozások, a közterületi kiskorrekciók, a kátyúzás, új gyalogátkelőhelyek kialakítása és az akadálymentes és biztonságos közlekedés feltételeinek javítása.

A II. kerületet jelen időszakban több olyan fővárosi szintű beavatkozás is érinti (fonódó villamoshálózat, Széll Kálmán tér rekonstrukciója, az egykori Ipari Minisztérium helyének közcélú fejlesztése), amely a továbbiakban hatással lehet a kialakult közlekedési útvonalakra és a parkolási igényekre. Az ebből adódó feladatok jelenleg nem ismertek, de vélelmezhetően a mindenkori költségvetésben biztosított ágazati keretek terhére komolyabb hatás nélkül elvégezhetőek.

Nagyobb csomóponti beavatkozások a kerületi úthálózaton már csak néhány helyen szükségesek, ezek fedezete a mindenkori költségvetésekben biztosítandó.

Elsősorban a külső kerületrész belső határán egyértelmű szükséglet jelentős kapacitással bíró P+R parkolók kialakítása. Ez megfelelő önkormányzati tulajdonú terület híján csak partnerségi együttműködésben valósítható meg, de várhatóan az Önkormányzat anyagi szerepvállalását is igényli majd.

A korábbi fejezetekben bemutatott demográfiai adatokból jól látható, hogy a kerületben magas arányban élnek kisgyermekek és időskorúak is, így érthetően komoly igény mutatkozik a rendezett, nyugodt kikapcsolódási lehetőséget biztosító parkok és játszóterek után. Az elmúlt években számtalan új közösségi terület létesült vagy újult meg. Kiemelhető közülük:

* A 8000 m2-es Bánffy György Emlékpark kialakítása;
* A Mechwart liget teljes felújítása;
* A Lövőház utcai sétálóutca kialakítása;
* A Vérhalom tér fejlesztése;
* A Fenyves park megújítása.

Továbbra is kiemelt figyelmet igényel azonban a közterületek (utak és műtárgyaik, járdák, parkolók, parkok, játszóterek) folyamatos felújítása és állagmegóvása. Ez kerületrészenként eltérő intézkedéseket igényel: Bel-Budán fő cél az épített környezet értékeinek megőrzése, állagának fenntartása, a közterületek gondozása, míg a kerület külső részein a közúthálózat egészének szilárd burkolattal való kiépítése és a gyalogosközlekedés feltételeinek javítása.

Egyre több fiatal látogatja a közterületi sportpályákat is, így folytatandó feladat azok fejlesztése és korszerűsítése is.

A szükséges beavatkozások volumene nem indokolja a költségvetés strukturális átalakítását, azok fedezete az éves előirányzatok felhasználásával biztosítható.

Települési vízellátás, felszíni csapadékvíz elvezetés, szennyvízelvezetés és kezelés

A Budapest Komplex Integrált Szennyvízelvezetése (BKISZ) program keretében a II. Kerületi Önkormányzat 63 M Ft önrésszel járult hozzá több, eddig csatornázatlan terület csatornahálózatba kötésének megvalósításához. A programnak köszönhetően a kerület a 2015. évben közel 100%-ban csatornázottá válhat. A beruházáshoz kapcsolódóan az Önkormányzat több érintett utcaszakasz teljes szélességű felújítását is elvégezte, így ezeken a területeken átfogó infrastruktúrafejlesztés valósulhatott meg.

Komoly előrelépés történt a felszíni csapadékvizek elvezetésében is, ám ebben a témában még óriási feladatok állnak az Önkormányzat előtt. A budaligeti csapadékvíz-elvezető rendszer kialakításához hasonlóan a további fejlesztésekhez is pályázati forrás bevonása szükséges, mivel átfogó beruházást a kerületi költségvetés önerőből csupán más feladatok rovására képes finanszírozni.

Hulladékgazdálkodás és környezetvédelem:

A településüzemeltetetés egyik legkomolyabb problémája az illegális hulladékok elleni hatástalan küzdelem. A ráfordított munka mellett valódi eredmény csak átütő szemléletváltással érhető el, ezért a folyamatos begyűjtési munka mellett fontos szerepet játszik azon programok támogatása, amelyek segítenek a lakosság tudatos hozzáállásának fejlesztésében.

A Komposztáló Kerület Program keretében az Önkormányzat térítésmentesen biztosít komposztáló edényeket a kerület lakói részére. A programhoz csatlakozók konyhai zöldjavak komposztálására alkalmas műanyag edényt és avar komposztálására alkalmas, geotextil palásttal ellátott lombkomposztáló hálót vehetnek át.

A lehullott, lemetszett ágak, gallyak, nyesedékek helyben hasznosításának elősegítésére szolgál az Önkormányzat az ágaprítási szolgáltatása, amely szorosan kapcsolódik a Komposztáló Kerület Programhoz.

Meghirdetésre került a *Fogadj örökbe egy közterületet!* program, amelynek célja, hogy a helyi intézményekkel, társadalmi szervezetekkel és a lakossággal együttműködve tisztábbá váljanak a II. kerület közterületei, az itt élők pedig nagyobb felelősséget érezzenek környezetük iránt.

Folyamatosan nő a kutyaürülék-gyűjtők száma kerületszerte, kiemelten az állatorvosi rendelők és a kutyafuttatók környezetében, és állandó a járdatisztító gépek üzemeltetése a belső kerületrészeken.

A közterületekre fordított költségvetési források mértéke általában igazodik a mindenkori költségvetés más ágazatokban felmerült igényeihez, tekintettel arra, hogy a közterületi beavatkozásokat érintő igények száma a kerület méretéből adódóan messze meghaladja a rendelkezésre álló kereteket. Fontos cél azonban, hogy a településüzemeltetésre fordított összegek minden alkalommal elérjék azt a szintet, amely lehetővé teszi az út- és létesítményhálózat hatékony és tervezhető fenntartását.

1. **ÖSSZEGZÉS**

Mind a fenti fejezetekből, mind az egyéb kapcsolódó dokumentumokból megállapítható, hogy a II. Kerületi Önkormányzat az elmúlt években felelősségteljesen, ugyanakkor hatékonyan gazdálkodott. A feladatellátás minden területén történtek komoly fejlesztések, ám ezek a pénzügyi stabilitást soha nem veszélyeztették. Minden ágazatban rendelkezésre állnak a megfelelő alapok további projektek megvalósításához, és a felmerülő igények teljesítése megoldható a költségvetés kialakult struktúrájának megváltoztatása nélkül.

Mindennek következtében a gazdasági program elsődleges célkitűzése a korábbi gyakorlat folytatása, vagyis kiegyensúlyozott és biztonságos gazdálkodás mellett évről-évre magasabb színvonalon teljesíteni a II. kerület lakosságának igényeit, a mindenkori lehetőségek között elérhető leggyorsabb ütemben.